Ngang le Jisas mógów efet le kól bè yóm sotu ngà hungul koyu boluyen Gitsimani,
mon Jisas mò yó kem gel lemolò du,
“Na ye myón bè ni bè yóm igou mni bè Dwata.”
Tlu tau niten,
Pitér ne Jim ne Jan.
Ne tódô gleket béléen yóm tey ksidek kegnómen du,
ne monen mò kul,
“Tey sidek gnóm yóm gleket béléu ni,
là hol tô gbeku hembala du.
Nô ye bè ni ne kuy,
hol ye mingat.”
Ominen mógów hlayuk udì,
ne tódô gefen bè tonok,
ne mni bè Dwata.
Hnihen ke wen lan Dwata hkó du béléen yóm nô tahen,
monen mò ke Dwata,
“Ó Mà,
laen dù là gbekem du.
Hol kóhem tahu dé yóm angat tey hlayamu.
Okóm balù wen se ni hem dou kóyô,
yó dém kóm kóyô tódô hendengem.”
Timbow deng knihen,
ominen bud mulék ebè yó kem tlu tau nwiten,
deng le mom gotu henga tungô.
Gotu bentiken lu,
ne monen mò ke Pitér,
“Ó Simun,
dengi tungô kô?
Là gbek ye hbala là tungô,
balù tek sotu uras?”
Bud monen mò kul,
“Bê ye tagad tungô dé.
Hol ye mni bè Dwata anì là wen gónó ye gsindil bè Seitan.
Tngónu wen se óyô ye mò du yóm monu mò kuy ni,
okóm là gbek lówó ye du.”
Bud kewót Jisas bè yó,
bud mni bè Dwata,
tódô nuliten yóm gna kmò knihen.
Ominen bud mulék ebè yó kem tlu tau niten,
deng le mom bud lemnga tungô,
là kô dog gukat le du mata le.
Bè yóm bud kebtik Jisas kul,
là kô le bud gudél ebéléen,
deng le mom myak.
Bud lemwót Jisas na a bud mni bè Dwata.
Bè yóm getluhen dulék mulék ebélê le,
monen mò kul,
“Tolo lel ye he kô tungô ne hegnô?
Geblaen ne.
Deng duhen ni ne yóm urasen.
Ngem ni ne kekfô le du yóm Ngà Tau,
ne blay le elem tdok yó kem tau sidek nmò le.
Btik ye ne.
Ngem yó dé yóm tau mlay do sumóng,
na tekuy e senlong lu.”
Igò Jisas tolo mudél,
gdofì bè yó se Judas,
yóm sotu bè yó kem sfolò lewu gel lemolò du.
Tey tau wen huli du.
Wen se lemumak sudeng bélê le,
ne wen se kmulóng bogul.
Lu se hógów yó kem tau hol geta bè yó kem gel demsù ebè Dwata,
ne yó kem tau gel tmolok hlau,
ne yó kem tuha gónó le gel galak yó kem Ju.
Deng eles tulón Judas yó kem tau mung du,
monen,
“Yó se tau neleku kdeng,
yó se yóm tau hnebel ye.
Tódô kenfô ye,
ne nit ye mulék.
Hol bnentey ye bè lan.”
Timbow gdek Judas,
tódô hekteng ebè Jisas,
monen,
“Na Sér,”
ne ominen melek du.
Omin le gotu demlu kemfô ke Jisas,
ya tey kget kogot le du.
Sotu bè yó kem gel lemolò ke Jisas kendel kemtos dmilot sudeng,
tódô tô tnibóhen yóm sotu tau gel dók yóm hol geta bè yó kem gel demsù ebè Dwata,
okóm olon sfak doli klinguhen yóm tau tnibóhen yó.
Omin Jisas mudél ebè yó kem tey tau wen kemfô du,
monen,
“Tey,
glok ye mit suk ne bogul nim ne ye e kekfô dou ni.
Ilóem tô hkél ye ou bè yóm tau gel mò sidek.
Igò sem ket kdawu myón tmolok lem Gónô Dwata,
là sem dog kenfô ye do.
Okóm nim nmò ye béléu ni,
deng gónón dohò yóm tehe monen bè Sulat Dwata.”
Bè yóm kekfô le ke Jisas yó,
deng mom sentagak yó kem gel lemolò du,
gotu le mlóy.
Bè yóm kwit le ke Jisas,
wen sotu logi lomi lemnok tendo huli du,
tek són kumù legmoten.
Ne wen se bè yó kem tau mundug tô kemfô du,
okóm tódô gtebel lem hólól le yóm kumù tehe legmoten,
ne tódô mlóy hlówó laen dù nes.
Kewót le bè yó ne,
nit le Jisas ebè gónô yóm tau hol geta bè yó kem tau gel demsù ebè Dwata.
Ne deng le eles gotu stifun bè yó yó kem geta bè yó kem gel demsù ebè Dwata,
ne yó kem tuha gónó le gel galak yó kem Ju,
ne yó kem tau gel tmolok hlau.
Bè yóm kwit le ke Jisas,
fen holun huli ke Pitér kun,
tódô hlós ete klósól yóm tau hol geta bè yó kem gel demsù ebè Dwata.
Ne seyón bè yó kem tau gel mentey bè yó,
gbót mnalang bélê le.
Yó kmò le ke Jisas yó kem tau hol geta bè yó kem gel demsù ebè Dwata ne kdê yó kem tau mogot kukum bè yó kem Ju,
mebel le lan le hfatay du lemwót bè yó kem tifù le du yó kem dumu tau.
Okóm laen kô dù ton le ke mò gónó hmatay du.
Tey dê tifù le du hono là tahuhen,
ne là se ssotuhen yóm gel tulón le.
Ne wen yó kem dumu tau tmifù du mdà bè yó,
bede kéng yóm tulón le,
mon le,
“Ni se udél gungol me lemwót bè nim tau ni,
tehe monen,
‘Angat genbau nim Gónô Dwata deng hdà tau,
ne angat tek tlu kdawu bud hemdà du,
okóm là hlanu du lem tdok tau.’ ”
Bede bud là ssotuhen yóm tifù le du.
Hebkó mdà se yóm hol geta bè yó kem gel demsù ebè Dwata,
monen mò ke Jisas,
“Là bnalaem du kô ni kem tifù le kóm ni?”
Okóm là dog bnalà Jisas du,
tódô neb.
Ominen bud mudél yóm tau hol geta yó koni,
monen,
“Uu kô yóm Misaya,
yóm hol Ngà Dwata?”
Bnalà Jisas se,
monen,
“Ou se.
Angat gotu ton ye yóm Ngà Tau myón fi bè kwanan yóm Dwata laen dù là gbeken du.
Ne angat ton ye se yóm kesfuléken edini mung bè lobun.”
Mung kungolen du nim udél Jisas ni yóm tau hol geta yó koni,
botong tódô kenséen nesen,
monen,
“Omin he ke wen bud dù tifù du.
Deng tódô gungol tekuy yóm kehsengeden knóen bè Dwata.
Tedu se kuy kmò kmon du du yóm tau ni?”
Mon le se,
“Hyu ke tódô hnatay.”
Nbut le bè yó ne tendo hemsidek ke Jisas.
Wen se bélê le dmulak du.
Omin le smefeng uyóhen,
ne lel le semsuntuk du,
mon le,
“Tensob tulónem kum kun mau du nim hemgnóm kóm des ni?”
Balù yó kem tau gel mentey bè yó,
gotu gbót temfê du.
Sana tolo kyón Pitér te klósól he kun.
Ne mlan bè yó yóm sotu bè yó kem ngà libun gel dók yóm hol geta bè yó kem gel demsù ebè Dwata.
Timbow tonen Pitér mnalang bè ofi,
hnunuhen Pitér,
monen mò du,
“Kaem uu se sotu gel mung ke Jisas,
yóm tau lemwót gu bè Nasarit.”
Okóm mom hnalà Pitér,
monen,
“Là kô naw e tngón du dou yóm monem yó.”
Ominen mógów etu bè bak tikeb yóm labat,
ne tódô sen-gengen se kmóót onuk.
Ominen bud mton ke Pitér yóm libun yó koni,
bud senged se yóm monen bè yó kem tau mdà bè yó,
“Kaem ni se yóm sotu tau gel mung kul.”
Bede mom bud hnalà Pitér.
Tikóng deng legen udì bè yó,
mon le mò ke Pitér yó kem tau mdà bè yó,
“Tahu se,
uu se sotu bélê le,
abay se tauhi lemwót bè Galili se kóm.”
Ne glok Pitér tódô smafà bélê le,
monen,
“Hol tnafak Dwata ou ne ke kéngu yóm tulónu kuy.
Là kô tngónu du dou yóm tau mon ye yó.”
Ne tódô sen-gengen se kmóót onuk bè gewuhen dulék.
Ominen yó gtulón bè nawa Pitér se yóm deng tehe eles mon Jisas mò du,
yóm kmonen du,
“Gu laanen là deng kmóót onuk bè gewuhen dulék kifu ni kdeng,
deng sana tlu dulékem ne hmalà yóm ketngónem do.”
Unihen gbel bè nawahen yóm tehe kmon Jisas mò du yó,
ya tey kkiken.